भोजपुरी के छबि सुधारे मे युवा पुस्ता के जरुरी
“चाचाजी हम काल्हु स्कूल में डांस कईले रहनी, सभे कोई हमरा के खुबे सरहले रहे ।
अच्छा ! बहोत बढ़िया डांस करे ल का, कवन गाना पर डांस कईले रल ह ?
जी, नेपाली गाना पर । आ हिंदी पर भी नचले रहनी, बहोत ताली बजल रहे ।
अच्छा, इंग्लिश गाना पर भी नाचे ल ?
जी कबो कबो, सर कहेनी तब ।
अच्छा, भोजपुरी गाना पर ना नाचे ल ?
छि, भोजपुरी गाना पर ना नाचेनी ,
काहे ?
भोजपुरी गाना फूहड़ होला ।
तोहरा से के कहलख ? सुन्दर गाना खोजके वोपर नाच त ना होई ?
ना, सर लोग भोजपुरी गाना पर ना नाचे देवेला लोग , सर कहेनी भोजपुरी फूहड़ होला ।”
ऊपर लिखल संबाद हमर भतीजा के ह । एक दिन सबेरे सबेरे आईल रहलन हमरा लगे त बात भईल रहे । उनकर बात सुनके उनकरा पर ना उनकर शिक्षक लोगन पर खीस बरत रहे । भतिजा त अबगे ३ कक्षामे पढ़ेलन, अबोध बाडन मकिर गुरु सभे के त बुझेके चाहित कि भले कुछ फुहड होखे मकिर उन्कर यी कर्तब्य ना ह कि बच्चाके दिमाग मे अनाबसनब वा गलत चिज भरदी । बिचरा भतिजा के दिमाग त इहे सम्झी की भोजपुरी फुहड बाहेक कुछओ नैखे । यी सब बात वोह दिन हम दिनभर सोचत रह गैनी । साझ भईल त एक संघतिया के फोन आईल कि एक जगाह बैठल जावो माने कि पार्टी कईल जाव । हम कहनी कि चली ठिक बा । सांझ के एक जगह हमार स्चूल के संघतिया बैठल रह्नी आ ढेर सारा बात भईल एहिमे हम आज सुबह भतिजासे भईल बतकही भी कहनी । साथी लोगन मे एक साथी पहाडी भी रलन आ पेशा से एक निजि स्चूल के हेडमास्टर भी हवन , हमार बात सुनतेहि उ कहलन कि ठिके त कहलख सर , भोजपुरी फूहड़ बा त फुहड़े नु कहल जाई । एहिमे एक दोस्त जे पत्रकार रहलन उहके भी साथ देत कहनी की स्कूल में भोजपुरी बोलेके अगर दिहल जाय त सारा बिद्ध्यार्थी बिगड़ जैहे , सारा गाली गलौज करे लगिहे । एहिपर अभी तकले चुप रहल एक संघतिया कहत बाड़े की यार हमर त जुबाने बिगड़ गईल बा भोजपुरी बोलते बोलते । हमनी पूछनी की का भईल त उहाके कहनी की काल्हु आपन बॉस से बतियात रहनी की बॉस कहले “तुमको तोह हिंदी भी नहीं आती” । एहसे उ संघतिया बहोत उदास होगईल रहलन । यी सभी कुली सुनके हमर मन भी निरस होगइल आ यी नकारात्मक संबाद के तोडेके कोसिस कैनी ।
हमर कहनाम रहे की आज हमनी के युवा बर्ग जे बिशेषरूपसे अच्छा ओहदा पर बाड़े आ जेकर मईभाषा भोजपुरी हवे उहे लोग अगर अइसन नकारात्मक सन्देश बच्चा के दिमागमें भर दी लोग त कईसे भोजपुरी के बिकाश होई । अगर पढ़ल लिखल शिकक्षीत लोग भोजपुरी के साथ छोड़ दिहे त आखिर में खाली जगह भरेलाए बाउरे लोग आई नु, आ ईहे कारण बा की आज भोजपुरी के लोग फूहड़पनसे नाता जोडलेहले बा । हमनी बच्चा रहनी तब नेपाली/हिंदी/इंग्लिश पढ़त गैनी वोह बेर सोचेके क्षमता ना रहे माकिर आज जब पढ़लिख के अच्छा ओहदा पर पहुच के भी कुछो ना कैनी उहे बच्चा वाला बिचार लेके चलनि त कइसे बिकाश होई भोजपुरी के ? आपन हेडमास्टर वाला संघतिया से कहनीकी एक बात बताव का लईका सब आपन मनसे जवन भी गाना पर नाच सकेले , की कोई निगरानी करेवाला भी रहेला वा केहूके अनुमति लेवेके परेला जईसे की डांस टीचर आदि ? तब उहा के कहनी की ह रहेला डांस टीचर भा कल्चरल टीचर रहेला जे निगरानी करेला । तब हम कहनी की अगर अईसन बा त का कवनो बच्चा रौउवा लोगन के अनुमति लेके अच्छा गाना नइखे गा सकत, अगर गाना भोजपुरी में ही बा माकिर सुन्दर बा त तोहनी के परहेज काथी के बा ? पूरा भोजपुरी भाषा पर प्रतिबन्ध काहे ? तोहनी के फूहड़ शब्द से आपति बा की पूरा भाषा से ? कमती में अगर नइखे कुछ कर सकत त दोसर के गाली त ना दिही । हम फेरसे उहे हेडमास्टर संघतियासे पूछनी की अगर बिहान बीरगंज एरियामें भोजपुरी के अनिवार्य बिषय कर दिहल जात बा त का तोहनी प्राइवेट स्कूलमें ना पढाई कर ब? तब जाके हेडमास्टर संघतिया कहत बाड़े की कहेना जरुर पढाएम । एपर तीसर संघतिया जे कहले रहे की उनकर जुबान बीगड गईल बा , उ कहत बाड़े की “हमर बॉस के हम कथी जवाब दिही, अब त लगत बा की हिंदी सिखेके पड़ी ? उ कहलन की हमरा त नेपाली भी नीमन से ना आवे, हिंदी भा नेपाली बोलला पर सबमे भोजपुरी मिक्स होजाला, वोह बेरिया बहोत निराश आ लज्जा महसूस करेनी । उनकरा के संतववना देत हम कहनी की देखा जब तक तू अपने आपसे लाजात रह ब तब तक तोहरा के सभे केहू लज्वावत रही, संसार के इहे दस्तूर बा । तोहर बॉस होखस या जे भी उनकरा के कह की जी हमर भाखा/लवज भोजपुरी ह, माँई भाषा भोजपुरी ह वोहिसे भोजपुरी मिक्स होजाला, वोइसे भी भाषा त एक दूसराके मनके बात आदानप्रदान करेवाला माध्यम ह । का हिंदी बोलले जरुरी बा , भारत में भी त तमिल/तेलगू/केरला सब हिंदी ना बोलेले वा बोलेले त टुटल फूटल त का वोह लोग आगे नइखे ? अगर तोहर बॉस उच्च बिचार के बाड़े आ भाषा प्रति ज्ञान बा त तोहर बिचार के जरुर सरहिये ।
यी सारा संबाद के निचोड़ इहे रहल की आज बहुत सारा युवा पुस्ता देशके बहुत लमहर ओहदा पर पुगल बाड़े । बहुत जाने प्रिंसिपल भईल बाड़े त केहू पत्रकार त केहू वकील त केहू साहित्यकार त केहू पुलिस प्रशासन त बहुते जाने डॉक्टर इंजिनियर भईल बाड़े । उन सबलोग से निहोरा बा की जे भी राउर क्लाइंट कही या पेशेंट बाड़े अगर उहा के भोजपुरी भाषी बानी त रौवो दू शब्द भोजपुरीमें बतिया दिही । अगर बिद्ध्यार्थी भोजपुरी बोलत बाड़े त डाटला के शातिर उनकर के दू गो भोजपुरी के सही शब्द सिखा दिही , अगर केहू भोजपुरी गाना पर नृत्य करके चाहत बाड़े त आछा गाना खोजके देदिही माकिर एके बेर भाषा पर ही आरोप ना लगाई , तनिक मेहनत करी जुरूर बहुते निक गाना सब भी बा जवन की रौवा आपन स्कूल के प्रोग्राममे बजासकत बानी । एक बात और सभी हेडमास्टर लोगन से की कबो सुनर भोजपुरी गाना पर चेला सभन से नृत्य कराके देखि केतना सराहना मिली रौवा के अभिभावक लोगन से । एक बात जान लिही लोगन के भोजपुरी के फूहड़पन से परहेज बा माकिर भोजपुरी भाषा से ना , आ यी फूहड़पन हटावेलाए युवा पुस्ता ना आगे आयी त के आयी । जरुर सोचेम ।
bho_Deva bho_Deva bho_Deva bho_Deva mag_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva